Folketing
2004-04-15

Fru Elisabeth Arnold var inde på, at det her jo var helt forfærdeligt for en borgerlig regering i en valgkamp, for der skete jo ikke noget. Der må jeg blot sige til disse mange påstande, at hvis man ser på den kriminalforsorg, som vi har i dag, og den kriminalforsorg, vi har set ikke mindst under den tidligere regering, så er vi i en situation, hvor vi efter den netop indgåede flerårsaftale med Dansk Folkeparti aldrig nogen sinde tidligere har afsat så mange penge yderligere. Aldrig har der været brugt så mange penge på at etablere flere pladser for at løse de udfordringer, som kriminalforsorgen står over for. Det får mig altså til at sige, at når fru Anne Baastrup kan sige, at der reelt ingenting sker, forestiller jeg mig med gru, hvordan fru Anne Baastrup så vil formulere den tilstand, der herskede, før den borgerlige regering kom til, for så må man jo sige, at der nærmest var tale om samfundsskadelig passivitet. Den nuværende regering har sikret sig, at der er blevet taget initiativer.